IZVEDBENI SKLEP KOMISIJE (EU) 2019/1331

z dne 5. avgusta 2019

o določilih in pogojih za izdajo dovoljenja za biocidni proizvod, ki vsebuje olje poprove mete in citronelal, ki jih je predložilo Združeno kraljestvo v skladu s členom 36(1) Uredbe (EU) št. 528/2012 Evropskega parlamenta in Sveta

(notificirano pod dokumentarno številko C(2019) 5691)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 36(3) Uredbe,

ob upoštevanju naslednjega:

(1) Družba Bird Free Ltd (v nadaljnjem besedilu: vlagatelj) je 24. novembra 2017 v skladu s poenostavljenim postopkom za izdajo dovoljenja pristojnemu organu Združenega kraljestva predložila vlogo za izdajo dovoljenja za biocidni proizvod „Bird Free“. Za proizvod je bilo 5. junija 2018 izdano dovoljenje v Združenem kraljestvu. „Bird Free“ je repelent za ptice vrste proizvodov 19, dve aktivni snovi v njem, olje poprove mete in citronelal, pa sta vključeni v Prilogo I k Uredbi (EU) št. 528/2012 brez omejitev.

(2) „Bird Free“ je gel, ki se lahko uporablja za odvračanje divjih golobov od počivanja na zgradbah in drugih objektih. V skladu s členom 27(1) Uredbe (EU) št. 528/2012 je imetnik dovoljenja 12. junija 2018 obvestil države članice, na ozemlju katerih namerava proizvod dati na trg.

(3) V skladu s prvim odstavkom člena 27(2) Uredbe (EU) št. 528/2012 sta Nemčija in Francija 12. julija 2018 koordinacijski skupini predložili ugovore, pri čemer sta navedli, da sporni biocidni proizvod ne izpolnjuje pogojev iz člena 25 navedene uredbe.

(4) Francija v svojem ugovoru navaja, da se za „Bird Free“ zdi, da vizualno odvrača ptice z UV-svetlobo, ki jo oddaja, ter meni, da bi bilo treba o tem učinku poročati v vlogi. Prav tako meni, da je potrebna dodatna negativna kontrola, tj. preskušanje formulacije proizvoda brez aktivnih snovi, da se zagotovi, da aktivne snovi povzročajo biocidni učinek. Francija dvomi v učinkovitost aktivnih snovi v „Bird Free“ zaradi majhnih količin teh snovi v proizvodu in zmanjšanja koncentracije citronelala med skladiščenjem proizvoda. Zato Francija meni, da bi bilo treba izvesti nove preskuse, da se dokaže, da je proizvod „Bird Free“ učinkovit zaradi vohalnega odvračanja, ki ga povzročajo aktivne snovi v njem.

(5) Nemčija v svojem ugovoru navaja, da podatki o učinkovitosti, ki jih je predložil vlagatelj, niso sprejemljivi, saj biocidni proizvod brez aktivnih snovi ni bil uporabljen v kontrolnih skupinah. Nemčija meni, da brez takšnega preverjanja ni mogoče potrditi, da imajo aktivne snovi repelentni učinek zoper golobe. Prav tako meni, da ni jasno, kateri način delovanja povzroča repelentni učinek.

(6) Sekretariat koordinacijske skupine je države članice in vlagatelja pozval k predložitvi pisnih pripomb na sporno točko. Zadeva je bila obravnavana na seji koordinacijske skupine 25. septembra 2018 in telekonferenci 12. oktobra 2018.

(7) Ker v koordinacijski skupini ni bil dosežen dogovor, je Združeno kraljestvo 31. oktobra 2018 Komisiji predložilo nerešene ugovore v skladu s členom 36(1) Uredbe (EU) št. 528/2012. Združeno kraljestvo je s tem dopisom Komisiji predložilo podroben opis zadev, o katerih države članice niso mogle doseči dogovora, ter razloge za njihovo nestrinjanje. Kopija navedenega opisa je bila posredovana zadevnim državam članicam in vlagatelju.

(8) Komisija je 27. novembra 2018 v skladu s členom 36(2) Uredbe (EU) št. 528/2012 zaprosila Evropsko agencijo za kemikalije (v nadaljnjem besedilu: Agencija) za mnenje o več vprašanjih v zvezi z nerešenimi ugovori.

(9) Agencija je mnenje (2) sprejela 1. marca 2019, potem ko je vlagatelju dala možnost, da predloži pisne pripombe v skladu s členom 38(2) Uredbe (EU) št. 528/2012.

(10) Po navedbah Agencije je biocidni proizvod „Bird Free“ dovolj učinkovit in zato izpolnjuje pogoje za izdajo dovoljenja v skladu s poenostavljenim postopkom za izdajo dovoljenja iz člena 25(d) Uredbe (EU) št. 528/2012.

(11) Glede na mnenje Agencije je sporni biocidni proizvod dovolj učinkovit, kot je to zahtevano v členu 25(d) Uredbe (EU) št. 528/2012.

(12) Ukrepi iz tega sklepa so v skladu z mnenjem Stalnega odbora za biocidne pripravke –

SPREJELA NASLEDNJI SKLEP:

Člen 1 Biocidni proizvod „Bird Free“, opredeljen s številko zadeve BC-RG035397-31 v registru biocidnih proizvodov, izpolnjuje pogoj iz člena 25(d) Uredbe (EU) št. 528/2012.

Člen 2 Ta sklep je naslovljen na države članice.

V Bruslju, 5. avgusta 2019 Za Komisijo Vytenis ANDRIUKAITIS Član Komisije

(1) UL L 167, 27.6.2012, str. 1.

(2) Mnenje ECHA z dne 1. marca 2019 na zahtevo v skladu s členom 36(2) in členom 38 Uredbe (EU) št. 528/2012 o „vprašanjih o nerešenem ugovoru med obvestilom v skladu s členom 27(1) uredbe o biocidnih proizvodih glede biocidnega proizvoda „Bird Free“ vrste proizvodov 19, ki vsebuje olje poprove mete in citronelal ter se uporablja za odvračanje divjih golobov“ (ECHA/BPC/224/2019).